24/02/2022 | Administración LocalMunicipal
A Coruña
Educación
Bases do programa educativo municipal “A Coruña no mundo: becas Canadá 2022-2023”

BASES ESPECÍFICAS PARA O DESENVOLVEMENTO DA CONVOCATORIA PARA A ADXUDICACIÓN DE PRAZAS DO PROGRAMA MUNICIPAL DE BOLSAS CANADÁ 2022-2023 DIRIXIDAS AO ALUMNADO DE 1.º DE BACHARELATO DOS CENTROS EDUCATIVOS DO CONCELLO DA CORUÑA 1. OBXECTO. O Concello da Coruña, por medio da Concellaría de Educación, Memoria histórica, Innovación, Industria e Emprego convoca o programa “A Coruña no Mundo: Bolsas CANADÁ 2022-2023-1.º de Bacharelato en CANADÁ”, no que se ofrece a oportunidade ao alumnado de 4.º da ESO, residente na cidade da Coruña, de cursar o grao 11 en CANADÁ “equivalente a 1.º de Bacharelato” así como de adquirir un dominio avanzado da lingua inglesa e un coñecemento real doutra cultura. Estas bases están condicionadas, en todo caso, tanto no número de prazas ofertadas como no seu desenvolvemento, a adxudicación do contrato de “xestión do programa educativo BOLSAS CANADÁ” actualmente en licitación.2. DESCRICIÓN. A estadía en CANADÁ comeza en agosto de 2022 e finaliza en xuño de 2023, incluídas as vacacións escolares de Nadal e Semana Santa. As datas de saída e regreso varían en función da provincia ou territorio de destino. O programa oferta un mínimo de 32 bolsas e un máximo de 35, a determinar en función da oferta do adxudicatario do contrato. A xestión dos servizos que compoñen este programa realízaos o Concello, mediante contrato de prestación de servizos. O programa inclúe: a) Estadía en Canadá durante o periodo correspondente a un ano académico neste país, vivindo cunha familia canadiense. b) Escolarización nun centro educativo canadiense (High School), en réxime de libre elección das materias ofertadas que mellor se correspondan co nivel de 1.º de Bacharelato do sistema educativo español, dentro do marco normativo establecido polo Ministerio de Educación e Formación Profesional e a Consellaría de Cultura, Educación e Universidade, para a validación destes estudos. c) Organización de xornadas informativas para o alumnado participante no programa. d) Tramitación e obtención do visado de entrada en Canadá, así como de realización das probas biométricas en Madrid, incluíndo a viaxe e estancias precisas para tal fin. e) Viaxe e desprazamentos de ida e volta dende A Coruña até a poboación de destino en Canadá. para cada participante. f) Seguemento e control da vida dos menores na familia de acollida, do seu comportamento e rendemento académico no centro, así como da súa vida social. g) Validación dos estudos realizados polo alumnado en Canadá ante a Administración Educativa. h) Asistencia sanitaria e seguro de responsabilidade civil. i) “Cartos de peto” para os gastos persoais do alumnado, por un importe mínimo de 50 € mensuais, durante os meses de estadía en Canadá. 3. PUBLICIDADE E TRANSPARENCIA. A selección do alumnado participante realizarase por parte do Concello en réxime de concorrencia competitiva. Esta selección efectúase de acordo cos principios de publicidade, transparencia, obxectividade e non discriminación aplicando os criterios de valoración fixados nestas bases. O procedemento para a selección do alumnado iniciarase de oficio, mediante a correspondente convocatoria aprobada polo órgano competente do Concello que se publicará na páxina web municipal ( www.coruna. gal/educacion ) e no Boletín Oficial da Provincia da Coruña. Será a través da citada páxina onde o Servizo Municipal de Educación realizará as comunicacións aos participantes, sendo responsabilidade destes a consulta desta para obter a información relativa a: listaxes, prazos, convocatorias de xuntanzas e outras cuestións relacionadas co programa.4. CONTÍA. A participación no programa de BOLSAS CANADÁ non implica a total gratuidade para o alumnado beneficiario, polo que as familias en función da súa renda per cápita, achegarán as cantidades que lles correspondan segundo as contías e porcentaxes sinalados na táboa recollida neste apartado, establecendo dous tipos de bolsa:  Bolsa total. Serán beneficiarias de bolsa total as persoas seleccionadas que non superen os 9000,00 € anuais de renda per cápita.  Bolsa parcial. O Concello asumirá un máximo do 95% e un mínimo do 5% do custo total das prazas do alumnado seleccionado que supere os 9000,00 € anuais per cápita. As familias do alumnado beneficiario de bolsa parcial asumirán un mínimo do 5% e un máximo dun 95% do prezo da praza. As porcentaxes que corresponde aboar ás familias variarán en función da renda per cápita e son as que se indican no seguinte cadro: O cálculo da renda efectuarase consonte se establece nas presentes bases.5. REQUISITOS. Poderá ser adxudicatario da presente convocatoria o alumnado empadroado xunto co seu pai, nai ou representante legal, no seu caso, e escolarizado nun centro educativo do Concello da Coruña, que cumpra o seguintes requisitos:  Residir e estar empadroado co seu pai, nai ou representante legal, no seu caso, no momento da solicitude.  Estar matriculado e cursando 4.º de ESO no curso 2021-2022 nun centro da cidade da Coruña.  Contar no curso de 3.º da ESO cunha cualificación media de 6,5 puntos ou máis e non ter ningunha materia suspensa.  Contar no curso de 3.º da ESO cunha cualificación de 7 puntos ou máis na materia de lingua estranxeira (inglés).  Dar o consentimento, tanto o menor como os seus proxenitores ou titores legais, no seu caso, para participar no programa e aceptar as bases que o regulan.6. CRITERIOS DE BAREMACION DAS SOLICITUDES. A baremación das solicitudes realizarase sobre a base da documentación facilitada polas persoas solicitantes e da engadida ao expediente a resultas da consulta de datos entre administracións. O Concello resérvase a potestade de requirir calquera outra documentación que estime precisa para o resultado do proceso. Os criterios de baremación aplicables serán os seguintes:  Cualificación media obtida en 3.º da ESO, até un máximo de 5 puntos. Estes puntos asignaranse do seguinte xeito:  Cualificación final da materia de lingua estranxeira (inglés) en 3.º da ESO, até un máximo de 5 puntos. Estes puntos asignaranse do seguinte xeito:  Ingresos económicos familiares até un máximo de 10 puntos. A puntuación correspondente asignarase do seguinte xeito: Cálculo da renda 1. A renda familiar obterase por agregación das rendas de cada un dos membros computábeis da familia que obteñan ingresos de calquera natureza, calculadas segundo se indica nos apartados seguintes e de conformidade coa normativa reguladora do Imposto sobre a Renda das Persoas Físicas (IRPF). Computarase o exercicio 2020.2. Para a determinación da renda dos membros computábeis que presentasen declaración polo IRPF, procederase do modo seguinte: Sumarase a base impoñible xeral coa base impoñible do aforro e restarase a cota resultante da autoliquidación. No suposto en que existan membros da unidade de convivencia que non fixeron a declaración da renda, por non estar obrigados, teranse en conta os datos económicos que figuren na Axencia Tributaria para sumalos á renda familiar.3. No caso de se ter establecida pensión de alimentos en favor de fillos e/ou fillas integrantes da unidade de convivencia, a contía efectivamente percibida da mesma no ano 2020 incluirase no cómputo da renda familiar.4. A renda familiar determinarase segundo os números anteriores e dividirase entre o número de integrantes da unidade de convivencia. Para o cálculo da renda son membros computables: a persoa solicitante da bolsa, o pai, nai ou representante legal e os irmáns solteiros menores de 25 anos, ou os de maior idade, cando se trate de persoas con discapacidade física, psíquica ou sensorial. No caso de divorcio ou separación legal dos pais non se considerará membro computable aquel que non conviva co solicitante da bolsa. Cando o réxime de custodia dos fillos sexa o de custodia compartida, consideraranse membros computables o pai e a nai do solicitante da bolsa e os seus fillos comúns. No caso de que exista discrepancia entre a documentación da que se dispoña para a determinación do número de integrantes da unidade de convivencia o SME poderá solicitar, se o considera oportuno, as aclaracións ou documentación adicional a efectos de determinar o número de membros que corresponda asignar.5. A falta ou defecto de acreditación das circunstancias económicas familiares non implicará a exclusión do proceso, pero se asignarán 0 puntos neste apartado.  Discapacidade do participante. Nos casos en que se acredite a existencia de situación de discapacidade da persoa solicitante, igual ou superior ao 33%, outorgaránselle 2 puntos.  Violencia no ámbito familiar. Nos casos en que se acredite a existencia de situación de violencia de xénero na unidade de convivencia non se terán en conta os ingresos da persoa agresora á hora de determinar a renda per cápita da unidade de convivencia. Esta última condición acreditarase presentando a documentación que ven indicada no art.5 da Lei 11/2017, do 27 de xullo, galega para a prevención e o tratamento integral da violencia de xénero. Serán seleccionadas as persoas solicitantes que obteñan maior puntuación coa suma das obtidas nos distintos apartados do baremo. PROCEDEMENTO ADMINISTRATIVO 7. INSCRICIÓN. O prazo de presentación das solicitudes e documentación complementaria correspondente, será de 10 días hábiles contados a partir do día seguinte á publicación destas Bases no Boletín Oficial da Provincia da Coruña. As persoas solicitantes deberán inscribirse en liña na web municipal www.coruna. gal/educacion a través da ficha específica do programa. Unha vez feita a inscrición o sistema elabora un xustificante de confirmación que se envía ao correo electrónico facilitado na solicitude e que debe de imprimirse para achegalo co resto de documentación ao Concello. Este xustificante ten un número de asignación (ID) que será o de referencia de cada expediente no proceso. A documentación complementaria do expediente e o xustificante de confirmación da inscrición en liña, debidamente asinada pola persoa solicitante e a persoa ou persoas que teñen a patria potestade ou tutela sobre o/a participante, deberá presentarse no rexistro municipal ou en calquera dos lugares establecidos no artigo 16.4 da Lei 39/2012, do 1 de outubro, do Procedemento Administrativo Común das Administracións Públicas (LPACAP). A solicitude por rexistro da praza debe facerse ao nome do menor.8. ACHEGA DE DOCUMENTACIÓN. A documentación que se relaciona a continuación ten que presentarase por rexistro, dentro do prazo sinalado no punto anterior, acompañada dunha instancia na que se solicite a participación no programa municipal: a) Fotocopia do DOI (carné de identidade, pasaporte.) do solicitante e dos proxenitores ou representantes legais, no seu caso. As persoas que resulten seleccionadas como bolseiras deberán dispor de pasaporte español no momento da tramitación do visado. b) Resgardo da ficha de solicitude que se cubriu en liña (trátase do documento en PDF enviado ao correo electrónico unha vez feita a inscrición) e no que se acepta a participación no programa e as bases que o regulan. Este documento debe de estar asinado pola persoa solicitante e os proxenitores ou representantes legais do menor, no seu caso. c) Certificado académico das cualificacións correspondentes a 3.º da ESO do curso académico 2020-21. d) Certificado de matrícula do curso 2021-22, onde conste nome da persoa solicitante, datos do centro e curso no que estea matriculada. e) Se for o caso, certificado expedido pola Xunta de Galicia ou organismo oficial competente na materia, acreditativo do grao de minusvalía da persoa solicitante da bolsa. f) Se for o caso, documentación acreditativa da existencia de casos de violencia de xénero na unidade de convivencia, de conformidade co artigo 5 da Lei 11/2007, galega para a prevención e tratamento integral da violencia de xénero. g) No caso de non se autorizar na solicitude en liña a consulta de datos tributarios, deberán achegar as certificacións expedidas pola Axencia Estatal de Administración Tributaria (en adiante, AEAT) das declaracións de IRPF individuais de ambos proxenitores ou conxunta, correspondentes ao exercicio 2020, emitidas e datadas no mes de xullo, ou posterior, de 2021. As persoas que forman parte de unidades familiares non obrigadas a declarar ou das que as administracións tributarias non dispoñen de datos, deberán entregar unha certificación expedida pola AEAT acreditativa desta situación. h) No suposto de familias monoparentais, achegarase acreditación documental das circunstancias familiares, tales como: título de familia monoparental, sentenza de divorcio e convenio regulador onde conste o relativo á custodia do/da menor, certificado de defunción (no caso de viuvez) e libro de familia ou documento análogo que acredite o estado civil dos membros da unidade de convivencia. Aos efectos das presentes bases, enténdese por familia monoparental ao núcleo familiar composto por un único proxenitor ou proxenitora que non conviva con outra persoa coa que manteña unha relación análoga á conxugal e os fillos ou fillas ao seu cargo, nos seguintes supostos: – Os homes ou as mulleres que afrontan a paternidade ou a maternidade en solitario. – As familias formadas por unha ou un cónxuxe viúvo e os fillos e fillas. – As familias formadas por un pai ou nai que queda a cargo das fillas e fillos sen que haxa custodia compartida. i) Cando se teña acordada pensión de alimentos, ou exista dereito a ela, deberá achegarse a resolución xudicial máis recente que a estableza. No caso de que exista incumprimento total ou parcial do abono da pensión deberá xuntarse copia da admisión a trámite da demanda de execución ou da denuncia presentada. Nos casos en que, existindo dereito a solicitar pensión de alimentos, non se acredite a súa solicitude ou a contía da mesma, non se obterán puntos no apartado de ingresos económicos familiares. Non serán tidos en conta nin valorados os requisitos alegados e non xustificados documental e correctamente tal como se indica, nin os que se aleguen fóra do prazo establecido para esta convocatoria, nin os que conteñan emendas. O Servizo de Educación poderá requirir das persoas solicitantes, en calquera intre, aclaración da documentación presentada. A falta de xustificación das circunstancias que permitan determinar a renda per cápita que corresponda motivará a non asignación de puntuación no apartado de ingresos económicos. As persoas que se teñan presentado á convocatoria do programa Bolsas USA 22-23 e achegasen por rexistro a documentación requerida para a baremación da solicitude, poderán dar o seu consentimento, a través da ficha de inscrición on-line, para que o Concello dea traslado de dita documentación ao expediente de Bolsas Canadá 2022-23 de cara á baremación, polo que non estarán obrigadas a presentar de novo a documentación requerida para participar no programa, a excepción da copia asinada do xustificante que acredite a inscrición en liña a través da ficha “Coruña no mundo: Bolsas Canadá”. 9. TRAMITACION E REPARACIÓN DE ERROS. A instrución do procedemento de adxudicación das prazas convocadas corresponde ao Servizo de Educación, que recibirá as solicitudes e comprobará os requisitos esixidos e a documentación acreditativa destes. Unha vez revisada a documentación presentada publicarase unha listaxe de persoas admitidas e non admitidas (indicándose a causa que motiva esta circunstancia). Fronte a esta listaxe abrirase un prazo de 10 días hábiles a partires da publicación na páxina https://www.coruna. gal/educacion para que se emende a falta ou acheguen os documentos requiridos. De non facelo, entenderase que desistiu a súa petición.10. COMISIÓN DE VALORACIÓN. A comisión de valoración estará presidida pola xefatura de departamento do SME, unha técnica de educación do SME e exercerá como secretaria unha funcionaria do SME. Este órgano colexiado avaliará as solicitudes de conformidade cos criterios que se determinan nesta convocatoria, e inicialmente emitirá unha proposta de resolución provisional na que se concretará o resultado da avaliación, debidamente motivada, con indicacións das solicitudes admitidas ás que se lles propón a concesión da praza, seguidas das solicitudes que inda cumprindo os requisitos esixidos non obteñan a praza por insuficiencia de puntuación, as cales pasarán a engrosar o “listado de agarda”, finalizando coas solicitudes desestimadas e excluídas con expresión da súa causa. Esta proposta de resolución provisional non crea dereito algún a favor da persoa beneficiaria da praza. Esta Comisión resolverá calquera incidencia e/ou dúbida interpretativa que poida xurdir na aplicación das bases da presente convocatoria. Fronte ás listas provisionais abrirase un prazo de 10 días, para que, no caso que corresponda, se poidan realizar alegacións ao respecto das puntuacións asignadas, sobre a base da documentación que obre no expediente. De non facelo así, teráselle por desistido da súa petición. A comisión de valoración examinará as alegacións presentadas e emitirá informe motivado.11. CONCESIÓN E RESOLUCIÓN DAS PRAZAS. A proposta de resolución definitiva recollerá, se procede, as alegacións presentadas. Non se realizarán comunicacións individuais fronte ás mesmas. A proposta emitirase pola Xefatura de Servizo de Educación e incluirá as seguintes relacións definitivas: a) Alumnado seleccionado (tantos como prazas se oferten no programa), sinalando ás persoas que se lles concedese unha bolsa total e a porcentaxe do custe da praza que lles corresponda aboar ás restantes persoas seleccionadas. b) Alumnado que, cumprindo os requisitos, non acada o número de orde que lles permita participar no programa por exceder do número de prazas. Este alumnado constituirá a listaxe de agarda. c) Alumnado que non cumpre os requisitos para participar no programa, con expresión sucinta da causa da súa exclusión. A proposta de resolución definitiva elevarase ao órgano competente que resolverá de forma motivada. A firmeza desta proposta quedará condicionada a que: – Estea formalizado un contrato coa empresa xestora que garante a viabilidade do programa, e a – Evolución da pandemia, tanto no pais de residencia como no país de recepción, no caso de que existan restricións ou esixencia de requisitos que impidan o desenvolvemento do programa o aconsellen, por motivos de saúde pública e de protección dos menores, a súa suspensión.12. ACEPTACIÓNS E RENUNCIAS. Unha vez publicada a resolución definitiva, as persoas seleccionadas disporán dun prazo de 5 días hábiles para a súa aceptación, que deberá ser comunicada por escrito ao SME a través dos rexistros municipais ou en calquera das dependencias a que se refire o artigo 16 da Lei 39/2015, do 1 de outubro, do Procedemento Administrativo Común das Administracións Públicas. Transcorrido o dito prazo, sen que se produza tal comunicación, entenderase que renuncia a súa participación no programa. De se presentar a comunicación por medio dalgún rexistro non municipal deberase remitir copia escaneada da mesma (co selo de rexistro de entrada) por correo electrónico á seguinte dirección do SME ( educacion@coruna. gal) dentro do prazo de aceptación. As persoas participantes, incluídas na listaxe de agarda, substituirán, por orde de puntuación, ás seleccionadas que renuncien á súa participación no programa ou que non poidan participar nel.13. OBRIGAS DOS BENEFICIARIOS. O alumnado seleccionado está obrigado a: – Participar en cantas viaxes e reunións sexan convocadas, así como – Facer efectivo, no seu caso, a porcentaxe que lle corresponda do custo da súa participación no programa nos prazos establecidos polo Servizo Municipal de Educación (en adiante, SME), que serán publicados na web educativa municipal ( www.coruna. gal/educacion ). O incumprimento destas obrigas implicará a exclusión do programa, logo de resolución motivada do órgano competente.14. BAIXA DO PROGRAMA. O alumnado seleccionado que desexe causar baixa no programa deberá presentar no prazo que indique o Servizo Municipal de Educación un escrito de renuncia. A devolución da cota, no seu caso, realizarase unicamente cando existan razóns xustificadas e sobrevidas (enfermidade, accidente.) posteriores ao abono. En ningún caso se considerará causa xustificada a obtención dunha bolsa de estudos ofertada por outra Administración ou entidade. O Concello poderá acordar a baixa do participante, por incumprimento das obrigas establecidas nestas bases, entre elas: a) O non pagamento do custo fixado nos prazos establecidos polo SME. b) A falsidade da documentación ou condicións requiridas para a concesión da participación no programa ou a ocultación daquelas que tivesen impedido esta concesión, sen prexuízo das responsabilidades legais nas que se puideran incorrer. c) A incompatibilidade ou inadaptación para permanecer no programa. d) A falta de comunicación de calquera circunstancia que perturbe a estancia do alumnado en Canadá. e) A falta de asistencia ás actividades escolares obrigatorias no centro canadiense. f) Todas as obrigas establecidas no programa canadiense en relación á incorporación de alumnado estranxeiro nos centros educativos do país. As baixas no programa acordaranse por resolución do órgano municipal competente e notificaranse á persoa interesada de acordo co previsto na Lei 39/2015, do 1 de outubro, do Procedemento Administrativo Común das Administracións Públicas e poderán incluír a obriga de reintegro dos gastos ocasionados no programa pola persoa participante. No caso de que a persoa participante decidise, pola súa libre iniciativa, abandonar o programa antes da súa finalización, o custe íntegro da viaxe de regreso será responsabilidade da súa familia. Porén, a contratista deberá prestarlle o apoio necesario para garantir a súa seguridade durante esta viaxe.15. RECURSOS. Fronte a esta convocatoria e as resolucións administrativas que se adopten na súa execución cabe interpoñer, no prazo dun mes, desde o dia seguinte a súa publicación ou notificación, recurso potestativo de reposición perante o órgano que as ditou, ou ben directamente recurso contencioso-administrativo no prazo de dous meses.16. PROTECCIÓN DE DATOS. Os datos persoais facilitados neste formulario, indispensables para a xestión da convocatoria, incorporaranse a un ficheiro para os exclusivos efectos de xestionar adecuadamente o “Programa municipal de BOLSAS Canadá, curso 2022-2023”. O Concello da Coruña ten a condición de responsable deses datos e asume todas as obrigas derivadas da normativa europea sobre protección de datos de carácter persoal e das demais disposicións vixentes nesta materia. A lexitimación do tratamento deses datos está baseada no consentimento expreso das persoas interesadas en participar no programa e no exercicio lexítimo das competencias legais do Concello da Coruña no ámbito da educación, conforme coa normativa de réxime local e sectorial aplicable. O prazo de conservación dos datos facilitados será o necesario para a completa execución do programa, incluído o prazo de prescrición a efectos de posibles responsabilidades derivadas da actividade ou do dito tratamento. Os datos serán obxecto de cesión á empresa adxudicataria da xestión do programa municipal de BOLSAS CANADÁ, que asume expresamente as responsabilidades que como encargada do tratamento deses datos lle corresponden. Poderán ser cedidos tamén a outras Administracións públicas cando sexa necesario para a correcta prestación do servizo ou ben en cumprimento dun mandato legal ou xudicial. Tamén poderán ser verificados e cotexados con calquera outros dos que as demais Administracións dispoñan a fin de comprobar a súa exactitude e veracidade. As persoas interesadas poderán exercitar os dereitos de acceso, rectificación, supresión, oposición, limitación do tratamento e portabilidade.17. CONDICIÓNS DA PARTICIPACIÓN NO PROGRAMA. A concesión definitiva da bolsa quedará condicionada:  Á adxudicación e formalización do contrato de xestión do programa cunha empresa especializada.  Ás posibles restricións ou esixencia de requisitos que impidan o desenvolvemento do programa ou aconsellen, por motivos de saúde pública e de protección dos menores, a súa suspensión.  Ao cumprimento dos requisitos esixidos polas Autoridades Canadienses para participar no programa de intercambio (referidos a: estado de saúde, nivel de inglés, pasaporte.) da persoa seleccionada, así como á concesión do visado correspondente.  Á existencia dun fogar de acollida e un centro educativo que permita a inclusión en igualdade de condicións que o resto dos participantes, do alumnado con diversidade funcional solicitante da bolsa. O Concello resérvase o dereito a non resolver o procedemento establecido nestas bases se no seu proceso se dan algunhas das condicións sinaladas que impidan o seu desenvolvemento. A adquisición de dereitos polo beneficiario da bolsa queda, polo tanto, condicionada polo sinalado nos parágrafos anteriores sen que de lugar, no caso de que se dea algunha destas circunstancias, a indemnización de ningún tipo por parte do Concello. A presentación da solicitudes implica a aceptación das bases da convocatoria e das condicións establecidas polo Concello e polas autoridades federais norteamericanas para a participación neste programa de intercambio. A Coruña, 21 de febreiro de 2022. O concelleiro de Educación, Memoria Histórica, Innovación, Industria e Emprego Jesús Javier Celemín Santos